AIŠKINAMASIS RAŠTAS

Dėl pritarimo projekto „Vietinės reikšmės kelio Ču-13 Gulbinė – Šeštokiškės dalies kapitalinis remontas“ įgyvendinimui“

**1. Parengto tarybos sprendimo projekto tikslai ir uždaviniai**

 Projektas parengtas pagal Lietuvos kaimo plėtros 2014–2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos srities „Parama investicijoms į visų rūšių mažos apimties infrastruktūrą“ veiklos „Parama vietiniams keliams“ įgyvendinimo taisykles, taikomas 2019 metais pateiktoms paraiškoms. Projektų atrankos būdas –konkursas.

 Sprendimo tikslas – įvykdyti sąlygas, būtinas projektui „Vietinės reikšmės kelio Ču-13 Gulbinė – Šeštokiškės dalies kapitalinis remontas“ įgyvendinti. Sprendimu patvirtinamas ketinimas įgyvendinti projektą, skyrus finansavimą.

 Projekto metu planuojama vietinės reikšmės kelio Ču-13 Gulbinė – Šeštokiškės ruožo su žvyro danga kapitalinis remontas, iš viso apie 0,45 km. Suplanuoti atlikti darbai: sustiprinti esamus pagrindus ir įrengti asfalto dangą; įrengti įvažas abipus kelio ties įvažiavimais į sklypus; įrengti kelio (gatvės) apšvietimą; vandens nuvedimui įrengti pakelės griovius ir pralaidas; įrengti vertikalų ir horizontalų ženklinimą. Remiantis preliminariais sąmatiniais skaičiavimais kapitalinio remonto kaina - 271 354,31 eur.

 Didžiausia galima projekto finansuojamoji dalis sudaro 80 procentų visų tinkamų finansuoti projekto išlaidų, bet didžiausia paramos suma vienam pareiškėjui ir pareiškėjo projektui įgyvendinti negali viršyti 200 000 Eur su PVM. Projektams, įvertintiems mažiau kaip 30 balų, parama neteikiama. Parengta paraiška preliminariais vertinimais turėtų gauti nuo 65 iki 70 balų.

Vertinant paraiškas balai suteikiami:

a) nuo gyventojų skaičius kaimo vietovės, kurioje planuojama kelio ir (arba) jo ruožo, ir (arba) gatvės rekonstrukcija ir (arba) kapitalinis remontas (galimas balas nuo 5 iki 30 balų);

b) numatyta kelio ir (arba) jo ruožo, ir (arba) gatvės, jungiančios su viešųjų paslaugų objektais rekonstrukcija ir (arba) kapitalinis remontas (20 balų);

c) numatyta kelio ir (arba) jo ruožo, ir (arba) gatvės, jungiančios su darbo ir (arba) užimtumo vietomis rekonstrukcija ir (arba) kapitalinis remontas; (20 balų);

d) kelias ir (arba) jo ruožas, ir (arba) gatvė, kuriai rekonstruoti, atlikti kapitalinį remontą prašoma paramos, yra gyvenvietės ribose (10 balų);

e) nuo kelių su žvyro danga procento, įgyvendinamoje savivaldybėje (galimas balas nuo 2 iki 20 balų).

Nacionalinei mokėjimo agentūrai paraiška pateikta 2019 rugsėjo 30 dieną.

**2. Šiuo metu esantis teisinis reglamentavimas:**

 Lietuvos Respublikos vietos savivaldos įstatymo 16 straipsniо 4 dalis;

 Lietuvos kaimo plėtros 2014–2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos srities „Parama investicijoms į visų rūšių mažos apimties infrastruktūrą“ veiklos „Parama vietiniams keliams“ įgyvendinimo taisyklės, taikomos 2019 metais pateiktoms paraiškoms, patvirtintų Lietuvos Respublikos žemės ūkio ministro 2019 m. liepos 19 d. įsakymu Nr. 3D-445 „Dėl Lietuvos kaimo plėtros 2014–2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos srities „Parama investicijoms į visų rūšių mažos apimties infrastruktūrą“ veiklos „Parama vietiniams keliams“, taikomų 2019 metais pateiktoms paraiškoms, patvirtinimo“ 7, 12, 21 punktai;

 Molėtų rajono savivaldybės 2018-2024 m. strateginio plėtros plano, patvirtinto Molėtų rajono savivaldybės tarybos 2018 m. sausio 25 d. sprendimu Nr. B1-3 „Dėl Molėtų rajono savivaldybės 2018-2024 metų strateginio plėtros plano patvirtinimo“, III prioriteto „Infrastruktūra užtikrinanti kokybišką, patogų gyvenimą“ 3.2 tikslo „Kokybiška ir saugi susisiekimo infrastruktūra“ 3.2.2. uždavinio „Gerinti rajono viešųjų kelių būklę ir vykdyti dviračių ir pėsčiųjų takų plėtra“ 3.2.1.1.priemonė „ Gatvių ir kelių atnaujinimas ir plėtra“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės –– galimybė, pasinaudojus ES fondų investicijomis, pagerinti susisiekimą gyventojų kasdieniam gyvenimui, privažiavimams prie gyvenamųjų namų, darbo vietų pasiekimui (teritorijoje veiklą vykdo įmonės, gaminančios medienos gaminius).

 Neigiamų pasekmių nenumatoma.

**4. Priemonės sprendimui įgyvendinti**

Skyrus projektui finansavimą, organizuoti projekto įgyvendinimo procesą, numatyti reikiamus finansinius išteklius Molėtų rajono savivaldybės biudžete

**5. Lėšų poreikis ir jų šaltiniai**

 Planuojama bendra projekto preliminari vertė – 271 354,31 Eur, iš jų ES fondų investicijų lėšos – 200 000,00 Eur, pareiškėjo lėšų dalis – 71 354,31Eur.

**6. Vykdytojai, įvykdymo terminai**

Molėtų rajono savivaldybės administracijos Strateginio planavimo ir investicijų skyrius, Architektūros ir teritorijų planavimo skyrius, Statybų ir žemės ūkio skyrius. Projekto trukmė – 24 mėn.